Man wat 9-jarige glo verkrag, verbrand bly in aanhoudingArgieffoto ŉ 27-jarige man wat daarvan beskuldig word dat hy ŉ negejarige meisie van Delft verkrag en aan die brand gesteek het, het Dinsdag in die Belville-landdroshof in Kaapstad verskyn. Staatsaanklaer Sarah Dowries het gesê die saak is uitgestel weens inligting oor die man se aansoek om borgtog. Die man sal in aanhouding bly tot sy volgende hofverskyning op 28 Januarie. Die man word aangekla van verkragting, seksuele aanranding, ontvoering en poging tot moord. Die Nasionale Vervolgingsgesag (NVG) het gesê die man se naam mag nie bekend gemaak word voordat hy gepleit het nie. Die hof was volgepak met ontstoke inwoners van Delft. Die polisie moes in ŉ stadium inwoners buite die hof met traangas uitmekaar jaag om die situasie onder beheer te bring. Die negejarige is steeds in die Red Cross-kinderhospitaal in ŉ ernstige toestand en word vir brandwonde behandel. Sy is Saterdagaand aangeval. Die aanvaller ken glo die meisie se familie. “Sy het hom gesmeek om op te hou, sy het vir hom gesê hy moet haar vergewe as sy enigiets verkeerd aan hom gedoen het,” het Kulsum Ismail, ŉ gemeenskapsleier, buite die hof aan SAPA gesê. – SAPA Lees ook: Negejarige verkrag, verbrand